dh-unibe/image-text_koenigsfelden-charters-post-1500 huggingface dataset:
Wir, der acht ordten der eydgnoschafft ✳ von stett unnd lannden rattsbotten, ✳ der zitt uff dem tag ✳ der jarrechnùng zuͤ Baden in Ergoͤw mit vollem
gewalt unnser herren und obern versampt, ✳ namlich von Zürich: meister Heinrich Walder, des rats, ✳ von Bern: herr Caspar von Müllinen, ritter, des rats, ✳ von
Lutzernn: Hanns Hùg, des rats, ✳ von Ury: her Josüe von Beroldingen zü Aspermünd, ritter, altamān, ✳ von Schwitz Gilg Richmuͤtt, amān,✳ von Underwalden, Niddem Wald ✳ Hanns zùm Buͤll, des rats, ✳ von Zùg: Caspar Schell, seckelmeister, unnd des ratts, ✳ und von Glarüs: Josz Tschüdi, amān, ✳ thuͦnd kuͦnd mengklichem mit
disem brieff, ✳ das uff den tag, alls sin datüm wiset, für unns komen sind ✳ der edlen, erwürdigen, geistlichen frowen, frow aͤbtissin und convent der kungklichen
stifft des würdigen gottshùs zuͦ Küngsfelden, hoffmeister unnd anwaͤlt an eim ✳ unnd der ersamen, wysen unnser lieben und getrüwen schülthes und ratt zuͤ
Mellingen ersam bottschaft ✳ am anndern teile. des wegen, ✳ das sich die genanten anwaͤlt des vorgedachten gottshùs zuͤ Kuͤngsfelden erclagten, ✳ wie dan̄ die bemeltē
von Mellingen understuͤnden und sich sparten demselben gottshùs zuͤ Kuͤngsfelden ✳ den aͤmbd zechenden zegeben, ✳ unnd hetten im aber den allwägen unnd lennger,
dān mentschen gedächtnùsz sye, geben unnd vervolgen lassen. ✳ darùff der obgemelten von Mellingen bottschafft und anwält furwandten, ✳ wie dann ettlich
ir nachbùren oüch dem gemelten gottshùs zuͤ Küngsfelden zendotind ✳ unnd gebent im aber deheinen aͤmbd zechenden, ✳ gütter hoffnùng si söllent inen darlegen ✳ warumb dieselben ir nachpùren ✳ inen den aͤmbd zechenden nitt gebint. ✳ unnd so wir sie zuͤ beiden teilen ✳ in sollichem, irem span gnügsamklich gehoͤrdt
und verstanden ✳ darùff, so haben wir unns erkenndt unnd erlüttert, ✳ das die genanten ✳ von Mellingen, ir erben und nachkomēn dem genanten gotzhùs zuͤ Küngsfelden und sinen nachkomen den aͤmbd zechenden fürohin wie unntz har geben und usz richten söllent. ✳ die selben von Mellingen mogent dan̄ mit brieffen und
unparthygen lütten, so zùm rechten gnügsam sye darbringen, das sie sollichen aͤmbd zechenden zegeben nitt schüldig syent. ✳ diser unnser rechtlichen erkantnüsz
begertten des obgenanten gottzhùs zuͤ Küngsfelden anwaͤlt eins brieffs, ✳ den wir inen des zuͤ urkuͦnd mit des fromen, wysen, unnsers getrüwen, lieben landtvogts zuͤ Baden in Ergoͤw, Heinrichen Fleckensteins, des rats zuͤ Lützernn, angehennckten insigell in unnser aller namen haben lassen besiglen ✳ unnd geben uff
zinstag vor sant Johanns tag, des thoüffers, ✳ gezalt nach der gebùrt Cristi tùsend fünffhùndert zwenntzig unnd ✳ drü jare. ✳
Königsf. 921
Staatsarchiv
AARGAU
523
bekantnùss brieff über denn aͤmdtzechendenn
zuͦ Mellingenn uns von gemeùnenn eidgnossenn
wordenn
K
F ✳ 5 ✳
ist recht
A ✳ 30
✳